Watykōn, Watykańske Państwo-Miasto (it. "Città del Vaticano", "Stato della Città del Vaticano", łac. "Status Civitatis Vaticanae") – państwo-miasto we Ojropie, na Apenińskim Pōłwyspie, ynklawa na terytoryjōm Italije, we mieście Rzim. Nojmniyjsze państwo świata podle zajmowanygo placu. Watykōn je siedzibōm nojwyższych władzōw Rzimskokatolickigo Kościoła, kaj rezyduje papiyż. Je skuplowany bez personalno unijo ze Apostolskōm Stolicōm (łac. "Sedes Apostolica, Sancta Sedes"). Uobywatelstwo Watykanu majōm znamyńniy kościelne dygnitarze, kardynały a Szwajcarsko Gwardyjo. Krōm tygo ōng. 3000 ludzi kere niy sōm ôbywatelōma Watykanu prziłazi sam do roboty na poczcie, banhowie, we radyju, cajtōngach, sklepach, medycznych służbach a inkszych. Ôbywatelstwo Watykanu idzie dostać ino czasowo, kardynały dostajōm je na czas bycio we Rzimie. Geszychta Watykanu siyngo po IV stolecie n. e., wuōnczas rzimski cysorz doł we gyszynku biskupōm Rzimu jedyn ze swojich pałacōw. Niyskorzi, za sprawōm dōnacyje Kōnstantyna, powstało Kościelne Państwo. Przetrwało uōne aże po 1870 rok, kej we czas zjydnoczanio Italije armijo italskigo krōla prziłōnczōła je do Krōlestwa Italije. Papiyż tygo niy uznoł a ôgłośōł aże je "wiynźniym Watykanu". Dziepiyro we 1929 roku faszystowki rzōnd Benito Mussolinigo a Apostolsko Stolica zaszrajbowały laterańske traktaty, kere dowoły gwarancyjo istniynio państwa watykańskigo we becyrku pałaca a zygrodōw papiyskich. Cołke terytoryjōm Watykanu je ôd 3 strōnōw ôbtoczōne murōma. Je sam pałacowo-kościelno skupina ze Bazylikōm św. Pyjtra, placym św. Pyjtra, pałacym a krōm tygo stowiynia muzyjōw, galeryji a stowiyńōw administracyje. Je sam tyż Papiysko Akadymijo Naukōw a Watykańske Ôbserwatoryjōm (zoł. 1576).